Patru traficanți de droguri din Oradea au fost arestați preventiv pentru 30 de zile, după ce au fost prinși în flagrant, în municipiul Cluj-Napoca, în timp ce efectuau operațiuni cu substanțe psihoactive.
"La datele de 26 și 27.03.2024, procurorii Direcției de Investigare a Infracțiunilor de Criminalitate Organizată și Terorism – Serviciul Teritorial Oradea au dispus ,în două cauze penale, reținerea a patru inculpați, cercetați sub aspectul săvârșirii infracțiunii de efectuarea de operațiuni cu produse știind că acestea sunt susceptibile de a avea efecte psihoactive, fără a deține autorizație.
Măsurile au fost luate după ce, aceștia au fost prinși succesiv în flagrant, în municipiul Cluj-Napoca, în timp ce efectuau operațiuni cu substanțe psihoactive.
În prima cauză penală , din actele de urmărire penală a reieșit că, în seara de 25.03.2024, trei inculpați au procurat, deținut, manipulat și comercializat, cantitatea de 600 grame substanță psihoactivă (2-CMC) pentru suma de 21.000 lei. De asemenea, asupra unuia dintre aceștia au fost găsite alte 600 de grame substanță psihoactivă (2-CMC), destinată comercializării.
Cu privire la un alt inculpat, cercetat în cea de a doua cauză penală, s-a reținut că la data de 26.03.2024, a fost prins în flagrant imediat după ce a vândut cantitatea brută de 1,5 kilograme de substanță cristalină cu efect psihoactiv (2-CMC) cu suma de 21.000 de lei.", au informat reprezentanții DIICOT.
Ieri, judecătorul de drepturi şi libertăţi din cadrul Tribunalului Bihor a dispus arestarea preventivă a celor patru inculpați, pentru o perioadă de 30 de zile.